የቡድን ሰባት አባል ሀገራት ስብሰባ ባለመስማማት ተጠናቀቀ
በካናዳ የተካሄደው የቡድን ሰባት አባል ሀገራት ስብሰባ በተለያዩ ጉዳዮች ዙሪያ ባለመስማማት ተጠናቋል፡፡አሜሪካን ጨምሮ፣ፈረንሳይ፣ ብሪታኒያ፣ካናዳ፣ ጣሊያንና ጀርመንን ያቀፈው የቡድን ሰባት አባል ሀገራት ስብሰባ በካናዳዋ ኪውቤክ ግዛት ሲካሄድ ከቆየ በኋላ በሀገራቱና አሜሪካ መካከል ባለመስማማት እንደተጠናቀቀ ነው ቢቢሲ የዘገበው፡፡የአለማችንን 60 በመቶ ኢኮኖሚ ባቀፉት የቡድን ሰባት ሃገራት ስብሰባ በዋናነት በሀገራቱ መካከል በሚደረገው ንግድ ላይ የሚጣለው አግባብ ያልሆነ  ቀረጥ፣ በአየር ንብረት ለውጥ፣ በሴቶች የትምህርት እድል እና በኢራን ኒዩክሌር መርሀ ግብር እንዲሁም ሩሲያን ወደ አባልነት መመለስ የሚሉት ጉዳዮች ተነስተው የተለያዩ ሀሳቦች ተንፀባርቀውበታል፡፡ባለፈው ቅዳሜ በተጠናቀቀው የቡድን ሰባት ሀገራት ስብሰባ ላይ በተለይም ሀገራቱ በንግድ ላይ ያደረጉት ውይይት ከስምምነት አልተደረሰበትም ነው የተባለው፡፡የአሜሪካው ፕሬዝዳንት ዶናልድ ትራምፕ የካናዳው ጠቅላይ ሚኒስትርን ጀስቲን ትሩዲዮን አሜሪካ ከካናዳ ወደ ሀገሯ የሚገቡ ምርቶች ላይ በጣለችው ቀረጥ የተነሳ የዘለፋ መልዕክትና ያልተገባ ንግግር አድርገዋል በማለት ኮንነዋቸዋል፡፡ጠቅላይ ሚኒስትር ቱርዲዮ በበኩላቸው ካናዳዊያን ትዕግስተኛና በምክንያት የሚያምኑ ናቸው በእርግጥ አሜሪካ በአልሙኒየምና በብረት ምርቶች ላይ በምትጥለው ቀረጥ ላይ ልዩነቶች ነበሩን ይህንንም ለመፍታት አባል ሀገራቱ የጋራ መግለጫ አውጥተዋል፣ ፕሬዝዳንት ትራምፕ ያሉት መሰረተ ቢስ ነው ብለውታል፡፡የአሜሪካው ፕሬዝዳንት ዶናልድ ትራምፕ የሀገራቱ ስብሰባ ከተጠናቀቀ በኋላ በተለመደው ቲዩተር ገፃቸው ለካቢኔያቸው ባስተላለፉት መልዕክት ደግሞ የቡድን ሰባት ሀገራት የጋራ መግለጫን በተለይም በአውቶሞቲብ ምርቶች ባወጡት ቀረጥ ላይ እንዳያፀድቁ ትዕዛዝ ሰጥተዋል፡፡ምክንያቱ ደግሞ ፕሬዝዳንቱ የአባል ሀገራቱ መግለጫ በጠቅላይ ሚኒስትር ጀስቲን ቱርዲዮ የውሸት ሪፖርት ላይ የተንተራሰ ነው ብለው ማመናቸው ነው፡፡እውነታው ግን ይላሉ ፕሬዝዳንት ትራምፕ ካናዳ በአሜሪካ አርሶ አደሮች፣ሰራተኞችና ኩባንያዎች ላይ ከመጠን በላይ ቀረጥ መጣሏ ነው ሲሉ አስቀምጠዋል፡፡በዚህም ጠቅላይ ሚኒስትር ቱርዲዮ ታማኝ ያልሆኑ እና ደካማ ሲሉ ፕሬዝዳንት ትራምፕን ወርፈዋቸዋል፡፡ከጥቂት ሳምንታት በፊት የካናዳና አሜሪካ መሪዎች ግንኙነት ልባዊ እንደነበር የጠቀሰው ዘገባው በሰሜን አሜሪካ ነፃ የንግድ ቀጠና ስምምነት መሰረት ሁለቱ ሀገራት የንግድ ልውውጣቸውን ሲያካሄዱ ቢቆዩም አሁን አሜሪካ በካናዳ፣ በአውሮፓ ሀገራትና በሜክሲኮ የብረት ምርቶች ላይ አዲስ ቀረጥ ማውጣቷ ላለመስማማታቸው እንደምክንያት ሆኗል፡፡ሀገራቱ አሁን አይግባቡ እንጅ የሁለቱ ሀገራት ኢኮኖሚ እጅጉን የተቆራኘ እንደሆነ የምጣኔ ሀብት ምሁራን ይገልፃሉ፡፡አሜሪካ ከካናዳ፣አውሮፓና ሜክሲኮ ሀገራት ላይ በብረት እና አልሙሊየም ምርቶች ላይ 35 በመቶ ታሪፍ መጣላቸው የሀገር ውስጥ አምራቾችን በማበረታታት የአሜሪካን ደህንነት ይጠብቃል ነው ያሉት ምሁራኑ፡፡ይህንን ተከትሎ ሀገራቱ ከአሜሪካ በሚገቡ ምርቶች ላይ ከፍተኛ ታሪፍ በመጣል ምላሽ እንሰጣለን ነው ያሉት፡፡፡ፕሬዝዳንት ትራምፕ ከአባል ሀገራቱ መሪዎች ጋር በወጭና ገቢ ምርቶች ቀረጥ ጉዳይ ላይም መስማማት ተስኗቸዋል፡፡እርሳቸው እንዳሉትም ሀገራቱ የተስማሙባቸው የቀረጥ አጣጣል ከአሜሪካ ጋር ወደ ንግድ ጦርነት ይወስዳቸዋል ፣ይህንን ጦርነት ደግሞ አሜሪካ ከ1ሺህ ጊዜ በላይ አሸንፋለች ታሸንፋለችም ብለዋል፡፡በኢንዱስትሪ የበለፀጉት የቡድን ሰባት ሀገራት ስብሰባ ከዚህ ባለፈም በበርካታ ጉዳዮች ዙሪያ መክሯል፡፡ዋነኛው ደግሞ ሁሉም ሀገራት ነፃ፣ሚዛናዊና በጋራ ተጠቃሚነት ላይ ያተኮረ ንግድ ማካሄድ እንዳለባቸው ተስማምተዋል፡፡ሌላው ሩሲያ የቡድን ሰባት ሀገራት አባል የነበረች ሲሆን በፈረንጆቹ የዘመን ቀመር በ2014 ክሪሚያን ከራሷ ጋር ከማዋህዷ ጋር ተያይዞ መውጣቷ ይታወሳል፡፡አሁን ግን ሩሲያ ወደ አባልነት  እንድትመለስ በተለይ አሜሪካ እንደምትፈልግ ብትገልፅም የጀርመኗ መርሂተ መንግስት አንጌላ ሜርክል ግን ሩሲያ የሶሪያውን የአላሳድ መንግስት መደገፍ ካላቆመች መቀላቀል የለባትም በሚል የመመለስ ሀሳቡን ተቃውመውታል፡፡ሌላው የኢራን የኒውክሌር መርሀ ግብር ላይ ሀገራቱ የቴህራን ኒውክሌር መርሀ ግብር ለሰላማዊ አላማ ብቻ እንደሆነ እና ሀገሪቱ ሌላ ተጨማሪ ኒዩክሌር እንደማታመርት ተማምነዋል፡፡ዓለም አቀፍ ስጋት እየሆነ የመጣው የአየር ንብረት ለውጥም ሌላው የውይይት አጀንዳ የነበር ሲሆን አሜሪካ የፓሪሱን የአየር ንብረት ስምምነት ከአመታት በፊት ያልተቀበለች ሲሆን አሁንም ከሀገራቱ ጋር ልትስማማ አለመቻሏ ነው የተነገረው፡፡በአመት አንዴ የሚካሄደው የቡድን ሰባት ሀገራት ስብሰባም በአሁኑ ስብሰባው ባለመግባባት በመጠናቀቁ ፕሬዝዳንት ትራምፕም ስብሰባው ሳይጠናቀቅ ከሁለት ቀናት በኋላ ከሰሜን ኮሪያው መሪ ኪም ጆንግ ኡን ጋር ላላቸው ቀጠሮ ወደ ሲንጋፖር ማቅናታቸውን የቢቢሲና ሮይተርስ ዘገባ ያመለክታል፡፡